CELEX: 32007R1244
Language: lt
Date: 2007-10-24 00:00:00
Title: 2007 m. spalio 24 d. Komisijos reglamentas (EB) Nr. 1244/2007, iš dalies keičiantis Reglamento (EB) Nr. 2074/2005 nuostatas dėl įgyvendinimo priemonių tam tikriems žmonių maistui vartoti skirtiems gyvūninės kilmės produktams ir nustatantis specialiąsias mėsos tikrinimo oficialios kontrolės taisykles (Tekstas svarbus EEE)

25.10.2007   
            
            
               LT
            
            
               Europos Sąjungos oficialusis leidinys
            
            
               L 281/12
            
         
      KOMISIJOS REGLAMENTAS (EB) Nr. 1244/2007
   2007 m. spalio 24 d.
   iš dalies keičiantis Reglamento (EB) Nr. 2074/2005 nuostatas dėl įgyvendinimo priemonių tam tikriems žmonių maistui vartoti skirtiems gyvūninės kilmės produktams ir nustatantis specialiąsias mėsos tikrinimo oficialios kontrolės taisykles
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (1), ypač į jo 16 straipsnį ir 18 straipsnio 3, 7 ir 12 dalis,
   kadangi:
   
               (1)
            
            
               2004 m. balandžio 29 d. Europos Parlamento ir Tarybos reglamentu (EB) Nr. 853/2004, nustatančiu konkrečius gyvūninės kilmės maisto produktų higienos reikalavimus (2), Reglamentu (EB) Nr. 854/2004 ir 2004 m. balandžio 29 d. Europos Parlamento ir Tarybos reglamentu (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (3), nustatytos sveikatos taisyklės, reikalavimai gyvūninės kilmės maisto produktams bei reikiama oficiali kontrolė.
            
         
               (2)
            
            
               Šių reglamentų įgyvendinimo taisyklės nustatytos 2005 m. gruodžio 5 d. Komisijos reglamentu (EB) Nr. 2074/2005, nustatančiu įgyvendinimo priemones tam tikriems produktams pagal Reglamentą (EB) Nr. 853/2004 ir oficialios kontrolės organizavimui pagal reglamentus (EB) Nr. 854/2004 ir (EB) Nr. 882/2004, nukrypstančiu nuo Europos Parlamento ir Tarybos reglamento (EB) Nr. 852/2004 bei iš dalies keičiančiu reglamentus (EB) Nr. 853/2004 ir (EB) Nr. 854/2004 (4).
            
         
               (3)
            
            
               Pagal Reglamentą (EB) Nr. 854/2004 kompetentinga institucija gali nuspręsti, kad atliekant patikrinimą po skerdimo oficialiai paskirto veterinarijos gydytojo gali nebūti visą laiką tam tikrose skerdyklose ar medžiojamų gyvūnų mėsos tvarkymo įmonėse, nustatytose remiantis rizikos analize. Tokiais atvejais oficialiai paskirtas padėjėjas atlieka patikrinimą po skerdimo – taip gali būti prisidedama prie neefektyvių įmonių finansinės naštos mažinimo.
            
         
               (4)
            
            
               Tokių leidžiančių nukrypti nuostatų kriterijus reikėtų nustatyti remiantis rizikos analize. Visų pirma įmonės, kurios ne nuolatos vykdo skerdimo ar perdirbimo veiklą, atlieka socialinę ir ekonominę funkciją kaimo bendruomenėse. Todėl tokioms įmonėms reikėtų turėti galimybę pasinaudoti tokiomis nukrypti leidžiančiomis nuostatomis su sąlyga, kad jos atitinka teisinius ir higienos reikalavimus.
            
         
               (5)
            
            
               Pagal Reglamentą (EB) Nr. 854/2004 kompetentinga institucija gali nuspręsti, kad penimos kiaulės, laikomos kontroliuojamo laikymo sąlygomis integruotose auginimo sistemose, po atjunkinimo gali būti patikrintos tik vizualiai. Reikėtų nustatyti tikslesnius reikalavimus dėl sąlygų, kuriomis reikėtų leisti tikrinti mėsą mažesniu mastu, bet remiantis rizikos analize.
            
         
               (6)
            
            
               2000 m. vasario 24 d. Veterinarinių priemonių, susijusių su visuomenės sveikata, mokslinis komitetas priėmė nuomonę dėl mėsos tikrinimo tvarkos persvarstymo, kurioje nagrinėjami bendrieji mėsos tikrinimo principai. Padaryta išvada, kad dabartines mėsos tikrinimo sistemas galima pagerinti, jeigu papildomai būtų naudojamasi visos gamybos grandinės informacija, taikomi rizikos veiksnių analizės ir svarbiųjų valdymo taškų sistemos (RVASVT) principai skerdimo įmonėje ir atliekama mikrobiologinė fekalinių indikatorinių organizmų stebėsena.
            
         
               (7)
            
            
               2001 m. birželio 20 d. ir 21 d. Veterinarinių priemonių, susijusių su visuomenės sveikata, mokslinis komitetas priėmė nuomonę dėl mėsinių gyvulių rūšių/kategorijų nustatymo integruotose auginimo sistemose, kurių atveju galima persvarstyti mėsos tikrinimą. Joje padaryta išvada, kad valstybėse narėse jau yra keletas auginimo sistemų, kurios atitinka supaprastintos mėsos tikrinimo sistemos taikymo kriterijus.
            
         
               (8)
            
            
               2003 m. balandžio 14 d. ir 15 d. Veterinarinių priemonių, susijusių su visuomenės sveikata, mokslinis komitetas priėmė nuomonę dėl mėsinių veršelių mėsos tikrinimo, kurioje nurodyta, kad įprastinis integruotose sistemose auginamų mėsinių veršelių patikrinimas juos apžiūrint yra pakankamas, bet kol nelikviduota galvijų tuberkuliozė, tiek ūkiuose, tiek skerdyklose galvijus reikia toliau tikrinti dėl galvijų tuberkuliozės.
            
         
               (9)
            
            
               2003 m. lapkričio 26 d. Europos maisto saugos tarnyba (EMST) priėmė nuomonę „Galvijų tuberkuliozė: pavojus žmonių sveikatai ir kontrolės strategijos“, kurioje padaryta išvada, kad veiksmingas nurodytų limfmazgių ir plaučių patikrinimas po skerdimo yra svarbus nacionalinių galvijų tuberkuliozės likvidavimo programų elementas ir yra neatskiriama veterinarinio mėsos patikrinimo programų, kuriomis siekiama apsaugoti žmonių sveikatą, dalis.
            
         
               (10)
            
            
               2004 m. gruodžio 1 d. EMST priėmė nuomonę dėl integruotose auginimo sistemose auginamų mėsinių galvijų mėsos tikrinimo persvarstymo, kurioje nurodyta, kad limfmazgių perpjovimas turi likti persvarstytos mėsos patikrinimo po skerdimo sistemos dalimi, kad būtų galima aptikti tuberkuliozės pažeistas vietas.
            
         
               (11)
            
            
               2006 m. gegužės 18 d. EMST priėmė nuomonę dėl visuomenės ir gyvūnų sveikatai kylančios rizikos, susijusios su valstybėje narėje (arba valstybės narės dalyje), kuri laikoma neužkrėsta galvijų tuberkulioze, nustatyta auginamų mėsinių veršelių apžiūros sistema, vertinimo. Joje nurodyta, kad integruotuose gamybos vienetuose ir oficialiai patvirtintose galvijų tuberkulioze neužkrėstose bandose auginamų mėsinių veršelių atveju patikrinimas po skerdimo gali būti atliekamas tik apžiūrint ir palpuojant limfmazgius.
            
         
               (12)
            
            
               2004 m. balandžio 22 d. EMST priėmė nuomonę dėl ėrienos ir ožkienos tikrinimo tvarkos. Joje nurodyta, kad per ėrienos ir ožkiukų mėsos patikrinimą pastebėta svarbi patologinė būklė gali būti diagnozuota atliekant apžiūrą – taigi atliekant mažiau tvarkymo procedūrų išvengiama kryžminio užkrėtimo.
            
         
               (13)
            
            
               2000 m. rugsėjo 27 d. ir 28 d. Veterinarinių priemonių, susijusių su visuomenės sveikata, mokslinis komitetas priėmė nuomonę dėl teniazės/cisticerkozės tarp žmonių ir gyvūnų kontrolės. Joje nurodytos sąlygos, būtinos neužkrėstumo cisticerkoze būklei užtikrinti.
            
         
               (14)
            
            
               2005 m. sausio 26 d. ir 27 d. EMST priėmė nuomonę dėl persvarstyto skerdžiamų gyvūnų tikrinimo mažo cisticerkų paplitimo teritorijose rizikos vertinimo. Joje pabrėžiama, kad būtina atlikti skirtingų veršelių auginimo sistemų rizikos laipsnių analizę. Anksčiau nustatyto mažo rizikos laipsnio integruotose auginimo sistemose užauginti veršeliai po skerdimo gali būti tikrinami paprasčiau.
            
         
               (15)
            
            
               Remiantis šiomis mokslinėmis nuomonėmis reikėtų nustatyti paprastesnės, bet rizika pagrįstos jaunų atrajotojų mėsos tikrinimo tvarkos sąlygas.
            
         
               (16)
            
            
               Reikėtų, kad galimybė likus 24 valandoms iki skerdimo gauti informacijos apie maisto grandinę būtų rizikos analize pagrįsto mėsos tikrinimo be perpjovimo procedūrų būtina sąlyga. Todėl reikėtų, kad visais atvejais, kai taikoma tokia supaprastinta mėsos tikrinimo tvarka, maisto verslo subjektai neturėtų galimybės pasinaudoti pereinamojo laikotarpio priemonėmis, nustatytomis 2005 m. gruodžio 5 d. Komisijos reglamente (EB) Nr. 2076/2005, nustatančiame pereinamojo laikotarpio priemones Europos Parlamento ir Tarybos reglamentams (EB) Nr. 853/2004, (EB) Nr. 854/2004 ir (EB) Nr. 882/2004 įgyvendinti ir iš dalies keičiančiame reglamentus (EB) Nr. 853/2004 ir (EB) Nr. 854/2004 (5).
            
         
               (17)
            
            
               Reglamente (EB) Nr. 2074/2005 nustatyti amnezinių kiaukutinių nuodų (ASP) kiekio valgomose moliuskų dalyse analitiniai nustatymo metodai. 2006.02 ASP ELISA metodą, paskelbtą 2006 m. birželio mėn. AOAC leidinyje, reikėtų laikyti atrankiniu metodu, kuris gali būti aukšto slėgio skysčių chromatografijos (HPLC) metodo, skirto ASP dvigeldžiuose moliuskuose nustatyti, alternatyva. ELISA metodo privalumas – jį taikant galima palyginti pigiai ištirti daug mėginių.
            
         
               (18)
            
            
               Reglamento (EB) Nr. 854/2004 I priedo IV skirsnio IX skyriaus D dalyje nustatyta, kad tam tikrais atvejais turi būti ištirta, ar vienakanopiai neturi įnosių. Turi būti privaloma po skerdimo išsamiai tikrinti šia liga užkrėstų šalių kilmės vienakanopius arba jų mėsą, ar jie nėra užkrėsti įnosėmis.
            
         
               (19)
            
            
               Todėl Reglamentą (EB) Nr. 2074/2005 reikėtų atitinkamai iš dalies pakeisti.
            
         
               (20)
            
            
               Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 2074/2005 iš dalies keičiamas taip:
   
               1)
            
            
               Įterpiamas šis straipsnis:
               „6 straipsnis b
               Mėsos tikrinimo oficialios kontrolės reikalavimai pagal Reglamentą (EB) Nr. 854/2004
               VI b priede nustatomi mėsos tikrinimo oficialios kontrolės reikalavimai.“
            
         
               2)
            
            
               III priedo II skyrius iš dalies keičiamas pagal šio reglamento I priedą.
            
         
               3)
            
            
               Šio reglamento II priedo tekstas įterpiamas kaip VI b priedas.
            
         2 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2007 m. spalio 24 d.
      
         
            Komisijos vardu
         
         Markos KYPRIANOU
         
         
            Komisijos narys
         
      
   
   
      (1)  OL L 139, 2004 4 30, p. 206. Reglamentas su paskutiniais pakeitimais, padarytais Tarybos reglamentu (EB) Nr. 1791/2006 (OL L 363, 2006 12 20, p. 1).
   
      (2)  OL L 139, 2004 4 30, p. 55. Reglamentas su paskutiniais pakeitimais, padarytais Reglamentu (EB) Nr. 1791/2006.
   
      (3)  OL L 165, 2004 4 30, p. 1. Reglamentas su paskutiniais pakeitimais, padarytais Reglamentu (EB) Nr. 1791/2006.
   
      (4)  OL L 338, 2005 12 22, p. 27. Reglamentas su pakeitimais, padarytais Reglamentu (EB) Nr. 1664/2006 (OL L 320, 2006 11 18, p. 13).
   
      (5)  OL L 338, 2005 12 22, p. 83. Reglamentas su paskutiniais pakeitimais, padarytais Reglamentu (EB) Nr. 479/2007 (OL L 111, 2007 4 28, p. 46).
   
      I PRIEDAS
      Reglamento (EB) Nr. 2074/2005 III priedo II skyrius pakeičiamas taip:
      
         „II   SKYRIUS
         AMNEZINIŲ KIAUKUTINIŲ NUODŲ (ASP) NUSTATYMO METODAS
         Bendras amnezinių kiaukutinių nuodų (ASP) kiekis valgomose moliuskų dalyse (visas moliuskas ar atskira valgoma dalis) turi būti nustatytas taikant aukšto slėgio skysčių chromatografijos (HPLC) metodą ar bet kurį kitą tarptautiniu mastu pripažintą metodą.
         Tačiau tikrinimo tikslais galima naudoti 2006 m. birželio mėn. AOAC leidinyje paskelbtą 2006.02 ASP ELISA metodą bendram ASP kiekiui valgomose moliuskų dalyse nustatyti.
         Jeigu rezultatai užginčijami, pamatinis metodas yra HPLC metodas.“
      
   
   
      II PRIEDAS
      „
            VI b PRIEDAS
            MĖSOS TIKRINIMO OFICIALIOS KONTROLĖS REIKALAVIMAI
            1.   Šiame priede vartojamos šios sąvokų apibrėžtys:
            
                        a)
                     
                     
                        kontroliuojamos laikymo sąlygos ir integruotos auginimo sistemos – tai gyvulininkystės tipas, kai gyvuliai laikomai sąlygomis, kurios atitinka priedėlyje nustatytus kriterijus;
                     
                  
                        b)
                     
                     
                        jaunas galvijas – tai ne vyresnis kaip aštuonių mėnesių amžiaus bet kurios lyties galvijas;
                     
                  
                        c)
                     
                     
                        avių jauniklis – tai ne vyresnis kaip 12 mėnesių bet kurios lyties avių jauniklis, kurio nė vienas nuolatinis priekinis dantis nėra prasikalęs;
                     
                  
                        d)
                     
                     
                        ožkų jauniklis – tai ne vyresnis kaip šešių mėnesių amžiaus bet kurios lyties ožkų jauniklis;
                     
                  
                        e)
                     
                     
                        banda – tai gyvūnas arba gyvūnų grupė, laikomi ūkyje, sudarančiame epidemiologinį vienetą; jei ūkyje laikoma daugiau negu viena banda, kiekviena tokia banda sudaro atskirą epidemiologinį vienetą;
                     
                  
                        f)
                     
                     
                        ūkis – tai bet kokia įmonė, statinys arba, jei ūkis yra atvirame ore, bet kuri tos pačios valstybės narės teritorijoje esanti vieta, kurioje laikomi, auginami gyvuliai ar tvarkoma jų mėsa;
                     
                  
                        g)
                     
                     
                        ne nuolatos skerdimo ar medžiojamų gyvūnų mėsos tvarkymo veiklą vykdanti įmonė – tai skerdykla arba medžiojamų gyvūnų mėsos tvarkymo įmonė, kurią paskyrė kompetentinga institucija remdamasi rizikos analize ir kurioje arba ne visą darbo dieną, arba ne visomis darbo savaitės dienomis vykdoma visų pirma skerdimo ar medžiojamų gyvūnų mėsos tvarkymo veikla.
                     
                  2.   Patikrinimas po skerdimo įmonėse, kurios ne nuolatos vykdo skerdimo ar medžiojamų gyvūnų mėsos tvarkymo veiklą.
            a)   Pagal Reglamento (EB) Nr. 854/2004 I priedo III skirsnio II skyriaus 2 punkto b papunktį, kompetentinga institucija gali nuspręsti, kad atliekant patikrinimą po skerdimo oficialiai paskirto veterinarijos gydytojo gali skerdykloje nebūti visą laiką, jeigu įvykdomi šie reikalavimai:
            
                        i)
                     
                     
                        susijusi įmonė – tai įmonė, ne nuolatos vykdanti skerdimo ar medžiojamų gyvūnų mėsos tvarkymo veiklą ir turinti pakankamai patalpų mėsai su anomalijomis laikyti, iki oficialiai paskirtas veterinarijos gydytojas galės atlikti galutinį patikrinimą po skerdimo;
                     
                  
                        ii)
                     
                     
                        oficialiai paskirtas padėjėjas atlieka patikrinimą po skerdimo;
                     
                  
                        iii)
                     
                     
                        oficialiai paskirtas veterinarijos gydytojas lankosi įmonėje bent kartą per dieną, kai vykdoma ar buvo vykdoma skerdimo veikla;
                     
                  
                        iv)
                     
                     
                        kompetentinga institucija įdiegė tvarką oficialiai paskirtų padėjėjų veiklai šiose įmonėse reguliariai vertinti, įskaitant:
                        
                                    —
                                 
                                 
                                    atskirų asmenų veiklos stebėseną,
                                 
                              
                                    —
                                 
                                 
                                    dokumentų vertinimą atsižvelgiant į tikrinimo rezultatus ir palyginimą su atitinkamomis skerdenomis,
                                 
                              
                                    —
                                 
                                 
                                    skerdenų tikrinimą laikymo patalpoje.
                                 
                              
                  b)   Rizikos analizėje, kurią atliko kompetentinga institucija, kaip nurodyta 1 punkto g papunktyje, kad būtų nustatytos įmonės, kurioms būtų naudinga nukrypti leidžianti nuostata, nurodyta 2 punkto a papunktyje, turi būti atsižvelgiama bent į šiuos dalykus:
            
                        i)
                     
                     
                        gyvūnų, kurie buvo paskersti arba kurių mėsa buvo sutvarkyta per valandą arba per dieną, skaičių;
                     
                  
                        ii)
                     
                     
                        gyvūnų, kurie buvo paskersti arba kurių mėsa buvo sutvarkyta, rūšį ir klasę;
                     
                  
                        iii)
                     
                     
                        įmonės našumą;
                     
                  
                        iv)
                     
                     
                        anksčiau atliktą skerdimo arba mėsos tvarkymo veiklą;
                     
                  
                        v)
                     
                     
                        bet kokių papildomų su skerdžiamų gyvūnų įsigijimu susijusių priemonių, skirtų maisto saugai užtikrinti, veiksmingumą maisto grandinėje;
                     
                  
                        vi)
                     
                     
                        rizikos veiksnių analizės ir svarbiųjų valdymo taškų sistema pagrįstos įdiegtos sistemos veiksmingumą;
                     
                  
                        vii)
                     
                     
                        audito įrašus;
                     
                  
                        viii)
                     
                     
                        kompetentingos institucijos įrašai apie anksčiau atliktus patikrinimus prieš skerdimą ir po jo.
                     
                  3.   Rizikos analize pagrįstam mėsos tikrinimui be perpjovimo procedūrų keliami reikalavimai.
            a)   Pagal Reglamento (EB) Nr. 854/2004 I priedo IV skirsnio IV skyriaus B dalies 2 punktą kompetentinga institucija gali nuspręsti, kad penimų kiaulių tikrinimas po skerdimo apimtų tik apžiūrą, jeigu įvykdomi šie reikalavimai:
            
                        i)
                     
                     
                        maisto verslo subjektas užtikrina, kad gyvūnai būtų laikomi kontroliuojamo laikymo sąlygomis integruotose auginimo sistemose, kaip nustatyta šio priedo priedėlyje;
                     
                  
                        ii)
                     
                     
                        maisto verslo subjektas nesinaudoja pereinamojo laikotarpio priemonėmis, susijusiomis su informacija apie maisto grandinę, kaip nustatyta Komisijos reglamento (EB) Nr. 2076/2005 8 straipsnyje;
                     
                  
                        iii)
                     
                     
                        kompetentinga institucija atlieka arba nurodo reguliariai atlikti serologinę ir (arba) mikrobiologinę atrinkto gyvūnų skaičiaus stebėseną, pagrįstą rizikos analize, kurioje tiriamas gyvų gyvūnų keliamas ir ūkio lygmeniu aktualus pavojus maisto saugai.
                     
                  b)   Nukrypstant nuo konkrečių Reglamento (EB) Nr. 854/2004 I priedo IV skirsnio I ir II skyrių reikalavimų, jaunų galvijų, avių ir ožkų jauniklių mėsa po skerdimo gali būti tikrinama pagal paprastesnę tvarką – apžiūrint ir atliekant mažesnio masto palpaciją, jeigu įvykdomi šie reikalavimai:
            
                        i)
                     
                     
                        maisto verslo subjektas užtikrina, kad jauni galvijai būtų laikomi kontroliuojamo laikymo sąlygomis integruotose auginimo sistemose, kaip nustatyta šio priedo priedėlyje;
                     
                  
                        ii)
                     
                     
                        maisto verslo subjektas užtikrina, kad jauni galvijai būtų auginami oficialiai patvirtintoje tuberkulioze neužkrėstoje bandoje;
                     
                  
                        iii)
                     
                     
                        maisto verslo subjektas nesinaudoja pereinamojo laikotarpio priemonėmis, susijusiomis su informacija apie maisto grandinę, kaip nustatyta Reglamento (EB) Nr. 2076/2005 8 straipsnyje;
                     
                  
                        iv)
                     
                     
                        kompetentinga institucija atlieka arba nurodo reguliariai atlikti serologinę ir (arba) mikrobiologinę atrinkto gyvūnų skaičiaus stebėseną, pagrįstą rizikos analize, kurioje tiriamas gyvų gyvūnų keliamas ir ūkio lygmeniu aktualus pavojus maisto saugai;
                     
                  
                        v)
                     
                     
                        po skerdimo tikrinant jaunus galvijus visada palpuojami retrofaringiniai, bronchų ir tarpuplaučių limfmazgiai.
                     
                  c)   Nustačius bet kokių anomalijų, skerdena ir subproduktai išsamiai patikrinami po skerdimo, kaip numatyta Reglamento (EB) Nr. 854/2004 IV skirsnio I ir II skyriuose. Tačiau remdamasi rizikos analize kompetentinga institucija gali nuspręsti, kad nereikia išsamiai po skerdimo tikrinti mėsos su nežymiomis anomalijomis, kaip apibrėžta kompetentingos institucijos, kuri nekelia pavojaus žmonių arba gyvūnų sveikatai.
            d)   Jaunus galvijus, avių ir ožkų jauniklius bei nujunkytus paršelius, kurie nėra iš atsivedimo ūkio tiesiogiai gabenami į skerdyklą, galima vieną kartą nugabenti į kitą ūkį (auginimui ar penėjimui) prieš gabenant į skerdyklą. Tokiais atvejais:
            
                        i)
                     
                     
                        galima naudotis reguliuojamais surinkimo centrais gabenant jaunus galvijus, avių ar ožkų jauniklius iš kilmės ūkio į auginimo arba penėjimo ūkį, taip pat juos gabenant iš šių įmonių į skerdyklą;
                     
                  
                        ii)
                     
                     
                        atsekamumas užtikrinamas pagal atskirą gyvūną arba gyvūnų partiją.
                     
                  4.   Papildomi vienakanopių tikrinimui po skerdimo keliami reikalavimai.
            a)   Vienakanopių, kurie buvo užauginti įnosėmis užkrėstose šalyse, šviežia mėsa pagal Pasaulio gyvūnų sveikatos organizacijos Sausumos gyvūnų sveikatos kodekso 2.5.8.2 straipsnį neteikiama rinkai, jeigu tai nėra vienakanopių, kurie buvo patikrinti, ar neužsikrėtę įnosėmis, pagal Reglamento (EB) Nr. 854/2004 I priedo IV skirsnio IX skyriaus D punktą, mėsa.
            b)   Vienakanopių, kuriems diagnozuotos įnosės, šviežia mėsa turi būti paskelbta netinkama vartoti žmonių maistui, kaip nustatyta Reglamento (EB) Nr. 854/2004 I priedo IV skirsnio IX skyriaus D punkte.
         
         
            VI b priedo priedėlis
            Šiame priede „kontroliuojamos laikymo sąlygos ir integruotos auginimo sistemos“ reiškia, kad maisto verslo subjektas turi atitikti šiuos kriterijus:
            
                        a)
                     
                     
                        visas pašaras buvo gautas iš įmonės, kuri gamina pašarą pagal Europos Parlamento ir Tarybos reglamento (EB) Nr. 183/2005 (1) 4 ir 5 straipsniuose nustatytus reikalavimus; stambieji pašarai arba kultūros turi būti tinkamai apdoroti ir, jeigu įmanoma, išdžiovinti ir (arba) sugranuliuoti, kai naudojami kaip gyvūnų pašaras;
                     
                  
                        b)
                     
                     
                        kiek įmanoma taikoma sistema, paremta principu „visi kartu – visi atskirai“. Kai banda papildoma naujais gyvūnais, jie laikomi atskirai tiek laiko, kiek reikalauja veterinarijos tarnybos, kad būtų užkirstas kelias ligoms plisti;
                     
                  
                        c)
                     
                     
                        nė vienas gyvūnas neturi prieigos prie lauko įrenginių, nebent maisto verslo subjektas gali pateikti rizikos analizę ir kompetentingai institucijai priimtinu būdu įrodyti, kad buvimo lauke laikotarpis prie įrenginių ir su tuo susijusios aplinkybės nekelia pavojaus, kad banda bus užkrėsta ligomis;
                     
                  
                        d)
                     
                     
                        turima išsamios informacijos apie gyvūnus nuo jų atsivedimo iki paskerdimo ir jų laikymo sąlygas, kaip nustatyta Reglamento (EB) Nr. 853/2004 II priedo III skirsnyje;
                     
                  
                        e)
                     
                     
                        jeigu gyvūnams naudojami pakratai, pakratams skirta medžiaga tinkamai apdorojama, kad joje nebūtų ligos užkrato arba kad ji nebūtų užkrėsta;
                     
                  
                        f)
                     
                     
                        ūkio darbininkai laikosi bendrųjų higienos nuostatų, nustatytų Reglamento (EB) Nr. 852/2004 I priede;
                     
                  
                        g)
                     
                     
                        įdiegtos procedūros, pagal kurias kontroliuojama prieiga prie patalpų, kuriose laikomi gyvūnai;
                     
                  
                        h)
                     
                     
                        ūkyje nesuteikiamos patalpos ir teritorija turistams arba stovyklaujantiems asmenims, jeigu maisto verslo operatorius negali pateikti rizikos analizės ir kompetentingai institucijai priimtinu būdu įrodyti, kad patalpos ir teritorija yra pakankamai toli nuo gyvūnų auginimo vietų ir kad tiesioginis ir netiesioginis kontaktas tarp žmonių ir gyvūnų yra neįmanomas;
                     
                  
                        i)
                     
                     
                        gyvūnai negali prieiti prie sąvartynų ar buitinių šiukšlių laikymo vietos;
                     
                  
                        j)
                     
                     
                        įdiegtas kenkėjų naikinimo ir kontrolės planas;
                     
                  
                        k)
                     
                     
                        silosas nenaudojamas kaip pašaras, jeigu maisto verslo operatorius negali pateikti rizikos analizės ir kompetentingai institucijai priimtinu būdu įrodyti, kad šis pašaras negali būti pavojingas gyvūnams;
                     
                  
                        l)
                     
                     
                        nuotekų valymo įrenginių nutekamieji vandenys ir susidariusios nuosėdos nepatenka į teritorijas, prie kurių gali prieiti gyvūnai, ir nenaudojamos tręšti ganykloms, kuriose auginamos kultūros, skirtos gyvūnams šerti, nebent atliekamas tinkamas apdorojimas kompetentingai institucijai priimtinu būdu.
                     
                  “
      
         (1)  OL L 35, 2005 2 8, p. 1.